OBH 5838/l996.
Az állampolgári jogok országgyűlési biztosának jelentése
Ügyintéző: Dr. Gáspárné dr. Pere Katalin

Az eljárás megindulása

O. Iné encsi lakos panasszal fordult az állampolgári jogok országgyűlési biztosához, kérve segítségét a Megyei Nyugdíjbiztosítási Igazgatóság és a Nyugdíjbiztosítási Igazgatóság, véleménye szerint helytelen döntésének orvoslásához.
	
1995. február 22-én elhunyt férje után nem kapott ideiglenes özvegyi nyugdíjat. Megszüntették a rendszeres szociális járadékához kiskorú gyermekei után korábban megállapított növelés folyósítását.  Információi szerint többen szociális járadékosok megkapták az özvegyi nyugdíjat, ezért igazságtalannak tartja az igénye elutasítását. Másfél éve nem rendeződött problémája.

Alkalmazott jogszabályok

A társadalombiztosításról szóló 1975. évi II. tv. 65/A. § "Ha az özvegyi nyugdíjra, baleseti özvegyi nyugdíjra jogosult öregségi, rokkantsági nyugdíj vagy baleseti nyugellátás is megilleti, e két ellátás külön jogszabályban meghatározott határösszegig együttesen folyósítható.
8/1983. /VI.29./ ÉüM-PM együttes rendelet a megváltozott munkaképességü dolgozók foglalkoztatásáról és szociális ellátásáról.
22. § (32) . Ha a megváltozott munkaképességű dolgozó rendszeres szociális járadékra és özvegyi nyugdíjra /özvegyi járadékra/ is jogosult, a rendszeres szociális járadék olyan összegben jár, amely az özvegyi nyugdíjat a nyugellátásról szóló jogszabályban a saját jogú és az özvegyi nyugdíj együttes folyósítására megállapított összeghatárig egészíti ki. 
A 22. § (3) bekezdése a 20/1993. /XI.l7./ NM-PM együttes rendelet 7. §-ának (1) bekezdésével megállapított szövege
a (4) bekezdést a 20/1993. /XI.l7./ NM-PM  együttes rendelet 7. §-ának (2) bekezdése iktatta szövegbe: 
(3) Ha a megváltozott munkaképességü dolgozó 1992. szeptember 1-jétől rendszeres szociális járadékra és özvegyi nyugdíjra /özvegyi járadékra/ egyaránt jogosult volt, a rendszeres szociális járadékot olyan összegben kell folyósítani, amely az özvegyi nyugdíjat a nyugellátásról szóló jogszabályban a saját jogú és az özvegyi nyugdíj együttes folyósítására megállapított összeghatárig egészíti ki.

(4) Az özvegyi nyugdíjra /özvegyi járadékra/ és rendszeres szociális járadékra 1992. szeptember 1-jétől egyaránt jogosult személy részére a jogosult választása szerinti ellátást kell folyósítani. 

8/1983/VI.29./ EüM-PM együttes rendelet a megváltozott munkaképességű dolgozók foglalkozatásáról és szociális ellátásáról.
22. § (4) Ha a rendszeres szociális járadékban részesülő megváltozott munkaképességű dolgozó a háztartásában olyan támogatásra szoruló hozzátartozójáról is gondoskodik, akinek eltartására köteles, járadékát minden ilyen hozzátartozó után legfeljebb havi ... forinttal lehet növelni. Nem növelhető a járadék összege olyan hozzátartozóra tekintettel, aki után a járadékban részesülő megváltozott munkaképességű dolgozó családi pótlékot kap. 
/ A 22. §. (4) bekezdését a 20/1993. /XI.l7./ NM-PM együttes rendelet 7. §-a (5) bekezdésre változtatta./
Az 1997. január 1-jétől a 49/1996./XII.27./ NM-PM együttes rendelettel beiktatott hatályos szövege:

(5) Ha a rendszeres szociális járadékban részesülő megváltozott munkaképességű dolgozó a háztartásában olyan támogatásra szoruló hozzátartozójáról is gondoskodik, akinek eltartására köteles, járadékát minden ilyen hozzátartozó után legfeljebb havi ... forinttal lehet növelni.  Nem növelhető a járadék összege arra a hozzátartozóra tekintettel, aki után családi pótlékot folyósítanak. 

1990. évi XXV. törvény a családi pótlékról és a családok támogatásáról.
4. § (1) . Ugyanazon gyermek után a családi pótlék egyidejűleg csak egy jogosultat illet meg. 
     (2) Ha a gyermek együttélő szülők háztartásában van, a családi pótlékot - 	együttes 	nyilatkozatuk alapján - bármelyik szülő igényelheti, mégpedig nyilatkozatuk szerint 	gyermekenként.
	/Beiktatta: 1992. évi III. tv. hatályos 1992. I. 28-tól./ 

Érintett alkotmányos jogok

Szociális biztonsághoz való jog /Alk. 70/E. (1) bek./
Jogbiztonsághoz való jog /Alk. 2. § (1) bek./
Diszkrimináció tilalma /Alk. 70/A. § (1-2) bek./ 

Megállapított tényállás

A panaszos 50 %-os munkaképesség-csökkenése alapján 1993. szeptember 1-jétől rendszeres szociális járadékban és két kiskorú gyermeke után részösszegű növelésben részesült.

1995. február 22-én elhunyt férje után, 1995. február 1-jétől két árvaellátásra jogosult gyermek tartása címén állandó özvegyi nyugdíjat, valamint gyermekeinek árvaellátást állapított meg a Borsod-Abaúj-Zemplén Megyei Nyugdíjbiztosítási Igazgatóság. 
Tekintettel arra, hogy a hatályos jogszabály alapján az 1992. szeptember 1-je után állandó özvegyi nyugdíjra és rendszeres szociális járadékra egyaránt jogosult személynek csak egyik ellátást /választása szerintit/ lehet folyósítani, illetőleg hivatalból a kedvezőbbet, a rendszeres szociális járadék került folyósításra a 704-26650-8 törzsszámon.
Az emelések végrehajtása során azonban a Nyugdíjfolyósító Igazgatóság vizsgálja, hogy melyik ellátása kedvezőbb és azt köteles folyósítani.
1995. március 1-jétől a panaszos mint egyedülálló jogosult lett családi pótlékra, azonban a családi pótlékban részesülő személy nem jogosult növelésre, ezért annak folyósítását a Nyugdíjfolyósító Igazgatóság beszüntette. 1995. szeptember 1-jétől főiskolai hallgató gyermeke családi pótlékra jogosultsága is megszünt. A fentiek miatt keletkezett jogtalan felvételek /túlfizetések/ utólag rendezésre kerültek. 

Az állampolgári jogok országgyűlési biztosa a vizsgálat során megállapította, hogy valóban, ha valaki nem egyedülállóként neveli kiskorú gyermekeit, a Cspt. lehetőséget ad arra, hogy a házastárs jogán kérjék a családi pótlék folyósítását és a rendszeres szociális járadékos jogosult lehetett a növelésre. 
A fenti joggyakorlat ellentétes volt a jogalkotói szándéktól és diszkriminációt jelentett a gyermekeiket egyedül nevelő rendszeres szociális járadékosokkal szemben. A jogsértő gyakorlatot a vizsgálat megindulásakor az állampolgári jogok országgyűlési biztosa jelzésére a Népjóléti Minisztérium jogszabály módosítással /pontosítással/ megszüntette. 

A panaszos időközben 1996. április 1-jétől  III. csoportos rokkantsági nyugdíjra vált jogosulttá. Mivel állandó özvegyi nyugdíjra és saját jogú nyugellátásra is jogosult, a két ellátás együtt 20.400 forint összegben /az egyesítési összeghatárig/  az 562--26711-6 törzsszámon kerül folyósításra. Folyósításra kerül még 3.750 forint családi pótlék, 20.984 forint a két gyermek teljes árvaellátása /az életben lévő szülő rokkantságára tekintettel./ 

A Nyugdíjfolyósító Igazgatóság a panaszost 1995. szeptember 11-én, október 25-én, majd 1996. május 16-án kelt, és Vadász István országgyűlési képviselő megkeresésére küldött válasz egy példányával is tájékoztatta. 

Az állampolgári jogok országgyűlési biztosa a vizsgálat során alkotmányos jogsértést nem állapított meg. A panaszos a hatályos jogszabályok alapján járó ellátásokat, valamint megkereséseire a tájékoztatásokat megkapta, jogszabály módosítás ajánlására nem lát indokot. 

Budapest, 1997. április 8.

Gönczöl Katalin